Uprava za mirovinski sustav

25. lipnja 2021.

**OBRAZLOŽENJE**

**uz Nacrt prijedloga zakona o izmjenama i dopunama Zakona o**

**mirovinskom osiguranju, s Konačnim prijedlogom zakona**

 Donošenje Zakona o izmjenama i dopunama Zakona o mirovinskom osiguranju predlaže se po hitnom postupku, radi osobito opravdanih razloga, odnosno radi posebne socijalne zaštite korisnika obiteljske mirovine. Naime, prosječna obiteljska mirovine u mjesecu svibnju iznosila je 2.096,74 kuna, što je znatno niže od prosjeka. Osim toga, u većini slučajeva korisnici obiteljske mirovine su udovice, odnosno udovci, starije osobe, koji istu koriste nakon smrti bračnog/izvanbračnog druga, a u više od 27% slučajeva preživjeli bračni/izvanbračni drug potencijalno je izložen riziku od siromaštva.

Stoga je nužno hitno intervenirati u cilju osiguranja veće razine socijalne zaštite ove posebne kategorije korisnika obiteljske mirovine, kako bi im se omogućilo ostvarivanje dodatnog prihoda uz istovremenu isplatu mirovine, na isti način kao što je to omogućeno korisnicima starosne, prijevremene starosne mirovine i starosne mirovine za dugogodišnjeg osiguranika. Radi se o osobito opravdanom razlogu smanjenja rizika siromaštva i povećanja socijalne uključenosti korisnika obiteljske mirovine. Također je potrebno osigurati dodatnu radnu snagu na tržištu rada koje je pogođeno krizom uslijed epidemije bolesti COVID-19.

Nadalje, provedbeno tijelo, Hrvatski zavod za mirovinsko osiguranje mora osigurati tehničke preduvjete za uspostavu novog poslovnog procesa, odnosno uspostaviti nova programska i organizacijska rješenja. Stoga se u cilju osiguranja pravodobne implementacije predlaže donošenje ovoga Zakona po hitnom postupku.

Predlagatelj smatra da su ispunjeni uvjeti za donošenje ovoga Zakona po hitnom postupku te je iz navedenih razloga potrebno javno savjetovanje u trajanju od 6 dana.